גארי לוק

גארי פיי לוק (באנגלית: Gary Faye Locke; נולד ב-21 בינואר 1950) הוא פוליטיקאי ודיפלומט אמריקאי שכיהן כשגרירה העשירי של ארצות הברית ברפובליקה העממית של סין (2011-2014). קודם לכן, כיהן כמושל וושינגטון וכמזכיר המסחר של ארצות הברית בממשלו של הנשיא ברק אובמה.

לוק הוא המושל הראשון ב-48 המדינות הדרומיות של ארצות הברית (contiguous United States) ממוצא אסייתי והאמריקאי-סיני הראשון שכיהן כמושל בכלל מדינות ארצות הברית. נוסף על כך, הוא האמריקאי-סיני ראשון שכיהן כשגריר ארצות הברית ברפובליקה העממית של סין.

ביוגרפיה 
גארי לוק נולד ב-21 בינואר 1950 בסיאטל שבמדינת וושינגטון, ובמהלך שנותיו הראשונות חי בפרויקט הדיור הציבורי של יסלר טראס. לוק הוא סיני מצד אביו, וצאצא של ילידי כפר ג'ילונג, שבטאישאן, גואנגדונג, סין העממית. לוק הוא השני מבין חמשת ילדיו של ג'יימס לוק, ששירת כסמל צוות (staff sergeant) בדיוויזיה המשוריינת החמישית של ארצות הברית במהלך מלחמת העולם השנייה. אמו, ג'ולי, במקור מהונג קונג, שבאותה עת הייתה נתונה תחת שלטון קולוניאלי של האימפריה הבריטית. סבו מצד אביו עקר מסין בשנות ה-90 של המאה ה-19 והיגר לארצות הברית, שם עבד כעוזר בית אולימפיה בתמורה לשיעורים באנגלית. גארי לוק לא ידע לדבר אנגלית עד הגיעו לגיל חמש וכניסתו לגן.

לוק סיים בהצטיינות את לימודיו התיכוניים בבית הספר התיכון פרנקלין שבסיאטל ב-1968. באמצעות שילוב של משרה חלקית, סיוע כספי וקבלת מלגות, התקבל לוק ללימודים באוניברסיטת ייל, שם היה בוגר במדע המדינה ב-1972. מאוחר יותר הוא קיבל את תואר דוקטור למשפטים מבית הספר למשפטים של אוניברסיטת בוסטון ב-1975. ב-1982 נבחר לוק לייצג את מחוז דרום סיאטל בבית הנבחרים של מדינת וושינגטון, שם כיהן כיושב ראש ועדת ההקצבות. כעבור 11 שנה, ב-1993, לוק נבחר לראשות מחוז קינג, משהביס את זה המכהן, טים היל.

ב-1996 זכה לוק בבחירות המקדימות במפלגה הדמוקרטית למושל וושינגטון ולאחר מכן בבחירות הכלליות, הפך למושל האמריקאי-סיני הראשון בהיסטוריה של ארצות הברית. לוק נבחר לתת את תגובת מפלגתו לנאום מצב האומה שנישא על ידי הנשיא ג'ורג' ווקר בוש ב-2003. בצעד מפתיע, לוק הודיע ביולי 2003 כי לא יתמודד לתקופת כהונה שלישית. סוזן פיינטר, בעלת טור ב"סיאטל פוסט-אינטליינסר", כתבה כי איומים רבים והודעות נאצה שנשלחו אל משרד המושל, נוסף על הכפשות אישיות וגזעניות כלפי משפחתו של לוק, היוו גורם מכריע בהחלטתו לעזוב את מושלות אורגון.

ב-4 בדצמבר 2008, לאחר בחירתו של הסנאטור ברק אובמה לנשיאות ארצות הברית, סוכנות הידיעות AP דיווחה כי לוק הוא מועמד פוטנציאלי למזכיר הפנים בממשלו של אובמה. בסופו של דבר, הסנאטור קן סלזאר מקולורדו נבחר לתפקיד. ב-25 בפברואר 2009 הכריז אובמה כי לוק הוא מועמדו למזכיר המסחר, ומינויו אושר על ידי הסנאט של ארצות הברית פה אחד ב-24 במרץ.

בעקבות התפטרותו של שגריר ארצות הברית בסין ג'ון האנטסמן, מונה לוק בידי אובמה להחליפו, ומינויו אושר בסנאט ב-27 ביולי 2011. תצלום של לוק נושא את תרמיל גבו ומזמין קפה בעצמו בסניף סטארבאקס שבנמל התעופה הבינלאומי סיאטל-טקומה, הגביר את אהדתו בקרב אזרחי סין העממית, שכן בסין אין רגילים לצניעות שכזו מפקידי ממשל בכירים. במסיבת העיתונאים הראשונה שערך לאחר הגיעו לבייג'ינג, התחייב לוק לקדם שיתוף פעולה והבנה בין שתי המדינות. בנובמבר 2013 הודיע על התפטרותו מתפקידו כשגריר.

קישורים חיצוניים

הערות שוליים 

ערכים שבהם תבנית בריטניקה אינה מתאימה
מזכירי המסחר של ארצות הברית
חברי הקבינט של ארצות הברית בממשל ברק אובמה
מושלי מדינת וושינגטון
מושלי מדינות ארצות הברית מהמפלגה הדמוקרטית
בוגרי אוניברסיטת ייל
בעלי תואר דוקטור מאוניברסיטת בוסטון
שגרירי ארצות הברית בסין
אסייתים-אמריקאים חברי הקבינט של ארצות הברית
אמריקאים שנולדו ב-1950